**Zápisnica z 2.zasadnutia Obecného zastupiteľstva konaného 20.04.2017 na Obecnom úrade v Kordíkoch .**

Prítomní poslanci : Mgr. Juraj Kundrata, Ján Donoval, Ing. Petra Polončíková, RNDr. Jaroslava Bobáková, Ing. Pavol Drábik

Overovatelia zápisnice : Ján Donoval, Mgr. Juraj Kundrata

Zapisovateľka : Iveta Tučeková

Občania: vid prezenčná listina

Program : **1.** **Otvorenie**

**2. Určenie overovateľov zápisnice + určenie zapisovateľa**

**3. Žiadosť o odpredaj pozemku – p. J.Daubner, M.Miho, J.Záchenský ml.**

**4. Žiadosť o prenájom pozemku – p. B.Uhliar(uskladnenie dreva), I.Hríbik**

**(uskladnenie dreva), M.Kubek (prístup k pozemku)**

**5. Oprava obecných komunikácií**

**6. Cenová ponuke – „Naše novinky“**

**7. Obecná knižnica – dlhodobá stagnácia**

**8. Kontrola uznesení č.1-13/2017**

**9. Rôzne**

**10. Záver**

**1.** **Starosta obce privítal** prítomných poslancov a občanov a oboznámil ich s programom zasadnutia.

**2.** Za **zapisovateľku** bola určená Iveta Tučeková a za **overovateľov** Ján Donoval a Mgr. Juraj Kundrata .

Poslanci s predložením jednohlasne súhlasia.

Keďže zatiaľ neboli prítomné poslankyne obecného zastupiteľstva Ing. Petra Polončíková a RNDr. Jaroslava Bobáková, rozhodol sa starosta obce prejsť k bodu rôzne - kultúrne akcie, ktoré sú naplánované v najbližšej dobe.

**3.** Čiže najbližšia **kultúrno-spoločenská akcie** bude **MDD**, ktorý sa bude konať buď 3.6.2017 alebo 4.6.2017. Tento dátum sa upresní, keď bude známy dátum „Rozprávkového lesa“ v Králikoch, aby sa nekrižovali dve akcie. MDD sa bude opäť konať vonku na rodinnom chodníku, ak počasie dovolí, kde budú pre deti pripravené rôzne stanoviská. Nakoniec bude spoločná opekačka a občerstvenie pre deti.

Najprv pred realizáciou MDD bude treba rodinný chodník upratať, obnoviť mostík, nachystať drevo na kúrenie a následne pripraviť jednotlivé stanoviská. Treba osloviť aj obidve Občianske združenia s pomocou pri uprataní rodinného chodníka, detského ihriska.

Ďalšia kultúrna akcia bude najväčšia kultúrno-spoločenská akcia obce a to „**Čerešňová hostina**“, ktorá sa bude konať 01.-02.07.2017. Na túto akciu má obec Kordíky od VÚC Banská Bystrica schválenú dotáciu. Túto dotáciu musí obec použiť na reklamné predmety a mzdu výkonným umelcom. Je potrebné už teraz vymyslieť predbežný program a dohodnúť sa včas s účinkujúcimi, lebo v ten istý termín prebieha festival v Terchovej. Starostovi obce už volal aj J.Mak a aj hudobná skupina +-83,či budeme mať o ich vystúpenie záujem aj tento rok.

Prítomný občan Ján Murgaš navrhol osloviť OZ Kordícky hrebenák, či by nevedeli spraviť na čerešňovej hostine ukážku pálenia uhlia tradičným spôsobom. A tiež skúsiť osloviť pána J.Drába, či by predviedol ukážku spracovania bronzu.

Ďalej starosta obce požiadal prítomných poslancov, aby rozmýšľali nad nejakým vhodným **turistickým výletom pre miestnych dôchodcov**. Bude treba spraviť prieskum medzi dôchodcami, či by mali záujem. Prítomný poslanec J.Kundrata prezistí, či by sa nedala zrealizovať nejaká vinná cesta v spolupráci v firmou Movino.

Ďalšou športovou akciou je „**Kordíky extrém**“, ktorý sa tento rok uskutoční 22.07.2017. Na túto akciu sa bude treba pripraviť s spolupráci s Maratón BB. Obec bude musieť opäť zabezpečiť občerstvenie a parkovanie pre účastníkov a dostatočný počet osôb pri organizácii tejto akcie.

Poslanci obecného zastupiteľstva berú na vedomie.

Po tomto bode dorazili aj poslankyne obecného zastupiteľstva Ing. Petra Polončíková a RNDr. Jaroslava Bobáková.

**4.** **Starosta obce** informoval prítomných poslancov obecného zastupiteľstva ohľadom priebehu zámeny pozemku pri príprave **výstavby vodojemu**. Zámena pozemku medzi obcou Kordíky a paní Anna Murgašovou už prebehla a je už zapísaná aj v katastri nehnuteľností. Ďalej už bola podpísaná aj zmluva o uzavretí budúcej kúpnej zmluvy medzi obcou Kordíky a Jánom Daubnerom s manželkou Vierou Daubnerovou na časť pozemku KN-E 95 vo výmere 65m2. Táto parcela má celkovú výmeru 248m2, čiže po odrátaní potrebných 65 m2, tu ostane 183 m2, o ktoré prejavili záujem manželia Daubnerovi. Táto budúca kúpna zmluva bola uzavretá na základe toho, že StVS a.s. odkúpi 65 m2 z parcely KN-C 842 od manželov Daubnerových pre účely zabezpečenia vodovodného potrubia pre potreby občanov obce Kordíky. Zápis tohto prevodu ešte neprebehol v katastri nehnuteľností. Keď bude zapísaný v katastri nehnuteľností, bude zrealizovaný aj odpredaj pozemku KN-E 95 medzi obcou Kordíky a manželmi Daubnerovými.

Poslanci obecného zastupiteľstva poverili starostu obce vypracovaním **zámeru predaja obecného pozemku KN-E 95 o výmere 248 m2 za cenu 3,- za m2 v zmysle § 9a ods. 8 písm. e) zákona č. 138/1991 Zb. o majetku obcí v znení neskorších predpisov z dôvodu hodného osobitného zreteľa**. Dôvody osobitného zreteľa sú: manželia Daubnerovi postúpili na predaj StVS a.s. vlastný pozemok KN-C 842 pre účely zabezpečenia vodovodného potrubia pre potreby obyvateľov obce Kordíky a následne obec Kordíky postúpi na predaj manželom Daubnerovým obecný pozemok KN-E 95 v celkovej výmere 248 m2. Manželia Daubnerovi umožnia StVS a.s. prístup po svojom pozemku počas výstavby a obnovy vodojemu.

Poslanci obecného zastupiteľstva berú na vedomie a poverujú starostu obce vypracovať zámer odpredaja pozemku KN-E 95 o výmere 248 m2 v zmysle § 9a ods. 8 písm. e) zákona č. 138/1991 Zb. o majetku obcí v znení neskorších predpisov z dôvodu hodného osobitného zreteľa.

Ďalej v tomto bode starosta obce predložil prítomným poslancom obecného zastupiteľstva emailovú **žiadosť** prítomného občana **Miroslava Miha o odkúpenie obecného pozemku KN-C 1026/43** o výmere 420 m2. O túto parcelu už prejavil záujem aj brat prítomného Miroslava Miha - Martin Miho, ktorý má v obci trvalý pobyt, vtedy poslanci s predajom pozemku nesúhlasili. Prítomní boli obidvaja páni a oboznámili poslancov so svojím zámerom s týmto pozemkom. Momentálne sa Miroslav Miho zaujímal o to,či by nebolo možné túto parcelu KN-C 1026/43 od obce odkúpiť, že by tam na vlastné náklady vybudoval čističku pre viacero domov v tejto časti dediny. Momentálne by mali záujem o napojenie na túto čističky tri domácnosti. Čističky odpadových vôd (ČOV) povoľuje Okresný úrad Banská Bystrica – OSŽP , nie obec, čiže by bolo potrebné najskôr zistiť, či by to tam vôbec povolili. Pán Miho sa vyjadril,že by mali záujem o túto parcelu za nejakú skôr symbolickú sumu (napríklad ako suma 3,-€/m2 pre Daubnerovcov), keďže súčasťou súkromnej čističky by mal byť odtok dažďových vôd z inkriminovanej ulice a obec nemá financie na vybudovanie zvodov dažďovej vody .Tieto zvody sú veľmi potrebné nie len v tejto časti dediny a pre nich ako investorov vzniknú len starosti ako vybovanie, povolenie, následná prevádzka a údržba čističky, zápach.

Prítomný poslanec Juraj Kundrata navrhol, aby sa vopred zistili, čo najpresnejšie investície a rozmyslieť, koľko ľudí by sa mohlo napojiť a koľko obyvateľov by malo záujem. Rozmýšľal, či by nebolo vhodnejšie vybudovať zvod dažďovej vody do miestneho recipientu.

Po tejto debate vznikli dva návrhy, ktoré sa môžu na budúcom zastupiteľstve prejednať po zistení a preverení všetkých podrobností a možností.

Variant č.1 : Obec predá pánovi Mihovi tento pozemok za zvýhodnenú cenu s tým, že on tam vybuduje čističku pre viac domácností a za rozdiel medzi trhovou cenou pozemku a zvýhodnenou cenou, vybuduje pán Miho v tejto časti dažďovú kanalizáciu – zvod dažďovej vody. Najprv bude treba prezistiť na Okresnom úrade, či by v tejto časti ČOV povolili, za akých podmienok a pre koľko domácností.

Variant č.2 : Pozemok obec predá za trhovú cenu a získané financie použije na vybudovanie dažďovej kanalizácie v danej lokalite.

Na základe týchto zistený sa o prípadnom zámere predaja bude hlasovať na budúcom zastupiteľstve.

Pri tejto debate navrhla prítomná poslankyňa obecného zastupiteľstva RNDr. Jaroslava Bobáková, aby sa v najbližšom období doriešila aj žumpa kultúrne domu, ktorá je v zlom stave.

Poslanci obecného zastupiteľstva berú na vedomie.

**5. V ďalšom bode starosta obce opäť informoval poslancov o žiadostiach o prenájom častí obecných pozemkov**. Už dávnejšie podal na obecnom úrad žiadosť o predaj/ prenájom časti obecného pozemku pán Branislav Uhliar. Išlo o pozemok oproti jeho rodinnému domu za účelom uskladnenia dreva. Vtedy poslanci s odpredajom nesúhlasili, ale súhlasili s prenájmom, avšak nebola doriešená výška prenájmu . Podobnú žiadosť si podal aj občan pán Igor Hríbik za rovnakým účelom.

Po odsúhlasení výšky nájomného bude obecný úrad kontaktovať žiadateľov o akú presnú výmeru a kde presne budú mať záujem. Poslanci poverujú starostu obce s vypracovaním zámeru prenájmu s výškou nájmu 1,-za m2 za rok..

Obidva prenájmy sa budú realizovať v zmysle § 9a ods. 8 písm. e) zákona č. 138/1991 Zb. o majetku obcí v znení neskorších predpisov z dôvodu hodného osobitného zreteľa. Dôvody osobitného zreteľa dlhodobého prenájmu sú: žiadatelia B.Uhliar a I.Hríbik sa už niekoľko rokov o tieto časti pozemkov starajú, kosia ich, čistia a pre obec momentálne nie je táto časť pozemku nijakým prínosom.

Poslanci obecného zastupiteľstva jednohlasne súhlasili a berú na vedomie.

Ďalej v tomto bode informoval starosta obce o žiadosti pána Michala Kubeka, ktorý chce kúpiť pozemok KN-C 1026/11,ale nemá prístup ku tejto parcele. Preto podal na obecný úrad „Žiadosť o povolenie dočasného alebo trvalého prístupu na pozemok“.

Z obecnej parcely KN-C 1019/6 by sa dal spraviť prístup – cesta o šírke cca 7 m2 (približne by to predstavovalo 350 m2) a o zvyšok tejto parcely (cca 1280 m2) prejavil záujem Ján Záchenský ml., ktorý má záujem tu postaviť rodinný dom.

Prítomný poslanec obecného zastupiteľstva je za odpredaj tej časti ako prístupu k pozemku KN-C 1026/11,lebo by to bol prínos do rozpočtu obce.

Po celkom búrlivej debate sa poslanci obecného zastupiteľstva dohodli, že stavebná komisia preverí, či je vôbec možné zrealizovať prístupovú cestu k danej parcele a tiež či bude možné na zvyšnej časti pozemku vybudovať rodinný dom. Na základe vyjadrenia stavebnej komisie sa bude postupovať ďalej. Podľa návrhu ÚPN je prístupová cesta k parcele KN-C 1026/11 po pod bývalou koniarňou, čiže by sa nemusela budovať iná prístupová cesta. Po zvážení všetkých možností sa v danej veci rozhodne na budúcom zastupiteľstve.

Poslanci obecného zastupiteľstva jednohlasne súhlasili a berú na vedomie.

**6.** Starosta obce **predložil poslancom obecného zastupiteľstva cenovú ponuku na inzerciu v „Naše novinky“.** Je to dvojtýždenník, ktorý distribuuje slovenská pošta v Banskej Bystrici. Poslanci sa oboznámili s cenovou ponukou a neprejavili záujem o takúto platenú inzerciu.

Poslanci obecného zastupiteľstva berú na vedomie.

**7. Starosta obce informoval poslancov obecného zastupiteľstva o katastrofálnom stave miestnych komunikácií.** Dotácie ešte stále nie sú rozdelené a nielen cestu po pod dedinu už treba súrne riešiť. Poslanci sa obávajú toho, že keď opravu cesty bude obec financovať zo svojho rozpočtu a potom schvália obci žiadosť o dotáciu na rekonštrukciu tejto miestnej komunikácie, že to budú „vyhodené peniaze“. Starosta obce ukázal poslancom obecného zastupiteľstva už nejaké predbežné cenové ponuky na tento úsek o dĺžke cca 330 m2.

Starosta obce sa má stretnúť so zástupcom firmy Bitunova, ktorá ponúka opravu ciest metódou striekaného makadamu. Je to moderná technológia opráv s dlhou životnosťou. . Starosta obce ukáže zástupcovi firmy viacero zlých úsekov miestnych komunikácií a podľa predbežného výpočtu ceny sa rozhodne, ktorý úsek a kedy sa bude rekonštruovať.

Poslanci obecného zastupiteľstva jednohlasne súhlasili a berú na vedomie.

**8. Starosta obce informoval poslancov obecného zastupiteľstva o dlhodobej stagnácii obecnej knižnice.** Informoval ich o tom, že je treba spraviť rozhodnutie, či knižnicu zrušiť úplne alebo ju obnoviť. Poslanci obecného zastupiteľstva sa rozhodli obecnú knižnicu obnoviť.

Poslanci obecného zastupiteľstva jednohlasne súhlasili.

**9. Starosta obce informoval poslancov obecného zastupiteľstva o plnení uznesení č.1-13/2017 z predošlého zastupiteľstva,** konaného 16.02.2017.Všetky uznesenia boli splnené.

Poslanci obecného zastupiteľstva berú na vedomie.

**10. V bode rôzne starosta obce informoval poslancov obecného zastupiteľstva o udelené súhlasu SHR – Františkovi Krnáčovi** s prevádzkou chovu hospodárskych zvierat na podnikateľské účely. Súhlas s chovom vydala obec Kordíky 06.04.2017 a je podmienený dodržaním všetkých povinností a podmienok uvedených vo VZN č. 1/2016. Súhlas má platnosť dva roky odo dňa vydania za dodržania všetkých povinností a podmienok uvedených vo VZN č. 1/2016.

Poslanci obecného zastupiteľstva berú na vedomie.

**Ďalej v bode rôzne starosta obce informoval poslancov obecného zastupiteľstva o priebehu stavebného konania k základňovej stanici BB\_KOR.** Stavebný úrad vyzval stavebníkov, aby doložili určité dokumenty, ktoré nedoručili a na základe týchto informácií stavebný úrad Kordíky zastavil stavebné konanie.

Poslanci obecného zastupiteľstva berú na vedomie.

**V bode rôzne ďalej starosta obce informoval o liste miestneho občana pána Jána Murgaša č. 170/2017** „Sťažnosti a otázky na zasadnutie Obecného zastupiteľstva, ktoré sa má konať dňa 20.04.2017“. Tento list bol na obecný úrad doručený 19.04.2017. Starosta obce ho predložil prítomným poslancom, ktorí si ho v rýchlosti prečítali a ihneď sa chceli k jednotlivým bodom uvedeným v liste , aj vyjadriť a konzultovať ich s prítomným pánom J. Murgašom.

Pán Murgaš sa zaujímal o to, ako to vyzerá s obecnou kronikou – starosta obce ho infomoval o tom, že miestny občan pán Juraj Kuniak v spolupráci s miestnymi farníkmi a obcou Kordíky, dal vyhotoviť repliku tejto obecnej kroniky, ktorá bude uložená na obecnom úrade a originál tejto kroniky bude uložený na farskom úrade v Tajove.

Časť poslancov však stále zastáva názor, že právne aj morálne je originál kroniky majetkom obce Kordíky a originál by mal byť uložený teda v obci Kordíky a kopia môže byť na fare v Tajove.

Poslanci obecného zastupiteľstva berú na vedomie.

Ďalej sa poslanci obecného zastupiteľstva spolu s pánom J. Murgašom zastavili pri bode ohľadom čističky miestneho občana Alberta Mikovínyho. Už dávnejšie pán J. Murgaš upozorňoval na to, že z ČOV tohto občana vytekajú splašky do záhrad v blízkosti zdroja pitnej vody. Poslanec obecného zastupiteľstva Ing. P.Drábik sa stretol s pánom A. Mikovínym, upozornil ho a vyzval k náprave nežiadúceho stavu, avšak do dnešného dňa nebola vykonaná náprava zo strany vlastníka ČOV.

Poslanci obecného zastupiteľstva berú na vedomie.

V ďalšom bode svojho listu pán J. Murgaš upozorňoval na neporiadok na viacerých miestach obce: Mariciná, Hrbočky, Hricová, vstup na rodinný chodník, Rimiare. Ďalej sa pán J.Muragš zaujímal o elektrické oplotky na Hrbočkách, ďalej ako majú majitelia nehnuteľností v ochrannom pásme okolo vodojemu riešené septiky, čističky a žumpy. A v ďalšom bode sa zaujímal o porušovaní zákona o zákaze vypaľovaní trávy, či bol už niekto aj sankciovaný obcou. Ku všetkým týmto bodom sa vyjadrí obecný úrad, keď tieto body preverí.

Poslanci obecného zastupiteľstva berú na vedomie.

**Ďalej sa v bode rôzne spustila aj debata o oplotení cintorína.** Oplotenie cintorína by sa malo zrealizovať, keď bude lepšie počasie a vyhlási sa brigáda.

Poslanci obecného zastupiteľstva berú na vedomie.

**Ďalej v bode rôzne** starosta obce navrhol **termín tretieho obecného zastupiteľstva** v roku 2017 a to na termín štvrtok **15.06.2017 o 17-tej hodine.**

Poslanci obecného zastupiteľstva jednohlasne súhlasili.

**11. Starosta obce poďakoval prítomným poslancom obecného zastupiteľstva a ukončil**

**V Kordíkoch 20.04.2017**

Zapisovateľka zápisnice: Iveta Tučeková

Overovatelia zápisnice: Ján Donoval

Mgr. Juraj Kundrata

**Ján Záchenský**

**starosta obce**